VEGA præsenterer

**Garagepopdivaen Holly Golightly and band smelter vintagerock-hjerter i Lille VEGA***Den britiske garagepop-diva har markeret sig på indierock-scenen i både England og* *USA siden start-90’erne. Den prisvindende sangerinde har formået at blande lyden af 60’erne med en moderne lyd, og tirsdag den 1. november præsenterer hun sammen med sit band det nyeste materiale.*

Holly Golightly er et af de mest rutinerede navne på den britiske rockscene. Musikkendere har kaldt hende en af post-grunge-æraens bedste singer/songwriters, og med over 20 års sceneerfaring på både britiske, australske og amerikanske venues har hun vist sit internationale format som rocksangerinde.

Hun startede karrieren i 1991 som en del af garagebandet Thee Headcoatees, som hun turnerede med i et halvt årti, før hun debuterede som soloartist med albummet, *The Good Things*. Musikken er inspireret af alt fra blues til grunge-rock, og det diverse udtryk har udviklet sig gennem tiden til især at klinge af både 60’ernes garagepop og folk.

**Garage-popdiva med flere tricks i ærmet**

Musikbranchen fik for alvor øjnene for sangerinden, da hun i 2003 lavede en gæsteoptræden The White Stribes’ "It's True That We Love One Another" fra deres fjerde album, *Elephant*. Nummeret fik det anerkendte kulturmagasin Time Out New York til at proklamere, at [Holly Golightly](https://www.facebook.com/hollygolightlyandthebrokeoffs/?fref=ts) var en af engelsk garagerocks absolut bedste sangskrivere.

Med konstellationen Holly Golightly & The Brokeoffs vandt hun en Independent Music Award for deres første album *You Can’t Buy A Gun When You’re Crying*, som var med til at sætte deres stjerne højt på den amerikanske indiescene. De hittede stort med nummeret [“There’s An End”](https://www.youtube.com/watch?v=bPUjyPcXBKY), som sendte lytteren tilbage til 60’erne rockunivers med stærke melodier og vintage guitar – og vokalarrangementer.

Siden har hun med stor succes turneret som soloartist og er især blevet rost for sin inderlige vintagelyd og stilbevidsthed som performer. I Lille VEGA optræder hun med band, hvor de vil præsentere det nyeste materiale og ting fra hendes bagkatalog.

**Fakta om koncerten:**

Holly Golightly (UK)
Tirsdag den 1. november 2016 kl. 21.00

Lille VEGA, Enghavevej 40, 1674 København V
Billetpris 140 kr. + gebyr
Billetsalget starter i dag via vega.dk og Ticketmaster